Kallis deel van die Protea-opsetJacques Kallis gaan help om die Protea-kolwers te slyp. Foto: Twitter. Waarskynlik die beste krieketspeler wat Suid-Afrika nóg opgelewer het, Jacques Kallis, is vandag as die Proteas se kolfwerk-raadgewer vir die res van die somer aangewys. Die 44-jarige Kallis het vanoggend by die span se oefenkamp in Pretoria aangesluit. Krieket Suid-Afrika se nuwe tydelike direkteur van krieket, Graeme Smith, het die land se krieketbootjie weer op koers begin kry toe hy vir Mark Boucher as die Proteas se hoofafrigter aangestel het. Nou is Kalllis ook deel van die nasionale opset. Dié driemanskap was saam met AB de Villiers, Hashim Amla en Dale Steyn die rede vir Suid-Afrika se sukses op die toetsverhoog so ’n paar jaar gelede. Kallis spog met meer as 500 internasionale wedstryde vir die Proteas waarin hy 25 534 lopies aangeteken het en 577 paaltjies laat spat het. Hy het sy laaste internasionale wedstryd in 2013 gespeel nadat hy 62 honderdtalle – 45 in toetse en 17 in eendagwedstryde – vir die Proteas geslaan het. Dan het Charl Langeveldt as Bangladesj se boulafrigter bedank om weer die Proteas se boulghoeroe te word. Die voormalige tronkbewaarder sal altyd onthou word vir sy briljante driekuns teen die Wes-Indiese Eilande om ’n wedstryd in die doodsnikke vir die Proteas te beklink.